Diari Oficial de la Generalitat Valenciana


Sumari del DOGV 10972, del 10-12-2024 (2024/12665)

ORDE 6/2024, de 4 de desembre, de la Conselleria d'Innovació, Indústria, Comerç i Turisme, per la qual es modifica parcialment l’Orde 27/2016, de 25 de novembre, de la Conselleria d’Economia Sostenible, Sectors Productius, Comerç i Treball, per la qual s’establixen les bases reguladores per a la concessió d’ajudes de l’Institut Valencià de Competitivitat Empresarial (IVACE) en matèria d’I+D i innovació empresarial.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2024/12/04/6/dof/vci/html**

### Dades del document

Número de DOGV
:   10129

Data del DOGV
:   10-12-2024

Secció del DOGV
:   I. DISPOSICIONS GENERALS

Número del document
:   2024/12798

CVE
:   MPJU-H-3290-40540

Data del document
:   04-12-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Ordre

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * Institut Valencià de Competitivitat Empresarial
    * legislació
    * innovació
    * creixement de l'empresa
    * empresa
    * ajuda pública
    * modernització de l'empresa
    * ajuda a les empreses

PREÀMBUL

Per l'Orde 27/2016, de 25 de novembre, de la Conselleria d’Economia Sostenible, Sectors Productius, Comerç i Treball, es van establir les bases reguladores per a la concessió d’ajudes de l’Institut Valencià de Competitivitat Empresarial (IVACE), en matèria d’I+D i innovació empresarial (DOGV 7927, 29.11.2016), modificada amb posterioritat per l’Orde 17/2018, de 23 d’octubre (amb correcció d’errades DOGV 8410, 25.10.2018) i per l’Orde 11/2022, de 13 d’octubre (DOGV 9450, 17.10.2022), les dos de la mateixa conselleria.

El temps transcorregut des de l’aprovació de l’Orde 27/2016 aconsella escometre una sèrie de modificacions que afecten, entre d’altres, les matèries següents:

– D’una banda, la plasmació dels objectius polítics, els objectius específics, les normes de subvencionalitat i els criteris i procediments de selecció d’operacions (CPSO) del Programa operatiu FEDER de la Comunitat Valenciana 2021 -2027, així com la nova regulació del règim *de minimis*  després de l’entrada en vigor del Reglament (UE) 2023/2831, de la Comissió, de 13 de desembre de 2023, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*, la qual cosa incidix no només en la referència normativa sinó també en el llindar màxim de concessió d’ajudes, en la manera d’acreditar la no superació dels límits i en el règim de l’acumulació.

– Es proposa, així mateix, modificar la intensitat màxima d’ajuda del programa DIGITALITZA-CV. A la vista de la importància que té per a la digitalització de les pimes poder comptar amb major suport per als seus projectes d’implantació de solucions innovadores basades en la incorporació i l’assimilació de tecnologies digitals, considerant a més que la component innovadora dels citats projectes aconsella equiparar les intensitats d’ajuda d’este programa a les aplicades en el programa INNOVA-CV, i, a més, que l’efecte multiplicador produït per estes noves intensitats es traduirà en l’increment del nombre de projectes, així com de la inversió privada induïda conseqüència d’una major participació de les pimes en esta línia d’ajudes, es proposa una quantia variable de subvenció en funció de la grandària d’empresa, amb una sèrie de límits.

– En l’actuació subvencionable INNOVATeiC-CV del programa INNOVA-CV, en la qual es dona suport al desenrotllament de projectes innovadors basats en les tecnologies de l’electrònica, la informació i les comunicacions, s’exigix un nombre mínim de 2 treballadors per compte d’altri per a ser-ne beneficiària. Per a les empreses de creació recent intensives en coneixement, com les empreses emergents que naixen de les universitats i en les quals la seua activitat tecnològica inicial generalment la duen a terme els socis promotors, el requisit mencionat pot resultar molt onerós, per la qual cosa s’ha proposat la seua supressió. Igualment, resulta aconsellable atorgar una puntuació addicional a esta classe d’empreses per a incentivar la seua posada en marxa.

– La complexitat de la justificació d’alguns programes fa necessària la participació de personal auditor a fi de facilitar que les empreses beneficiàries puguen abordar en millors condicions la preparació dels comptes justificatius; en este sentit, s’ha previst que el gasto derivat de l’informe de revisió del compte justificatiu realitzat per este personal puga ser subvencionable.

Les actuacions d’ajuda que es regulen en l’Orde 27/2016, de 25 de novembre, i les seues modificacions posteriors es troben previstes en la Resolució de 21 de maig de 2024, de la consellera d’Innovació, Indústria, Comerç i Turisme, per la qual s’aprova el seu pla estratègic de subvencions i els de l’Institut Valencià de Competitivitat Empresarial (IVACE) i Turisme Comunitat Valenciana per al període 2024-2026.

Per tot això, i de conformitat amb el que es disposa en l’article 165.1 de la Llei 1/2015, de 6 de febrer, de la Generalitat, i les competències atribuïdes per l’article 5 del Decret 137/2023, de 10 d’agost, del Consell, pel qual s’aprova el Reglament orgànic i funcional de la Conselleria d’Innovació, Indústria, Comerç i Turisme, i per l’article 2 del Reglament d’organització i funcionament de l’Institut Valencià de Competitivitat Empresarial (IVACE), aprovat pel Decret 4/2013, de 4 de gener, del Consell, i després d’haver emés informe l’Advocacia General de la Generalitat i la Intervenció Delegada, previs els tràmits d’audiència pertinents,

ORDENE

*Article únic. Articles modificats*

Es modifica el preàmbul i els articles 5, 12, 21, 27, 31, 33, 34, 35, 37, 40, 43, 46, 51, 55, 57 i 58, i s’incorpora l’article 17 bis en l’Orde 27/2016, de 25 de novembre, de la Conselleria d’Economia Sostenible, Sectors Productius, Comerç i Treball, per la qual s’establixen les bases reguladores per a la concessió d’ajudes de l’Institut Valencià de Competitivitat Empresarial (IVACE), en matèria d’I+D i innovació empresarial, que quedaran redactats tal com indica l’annex.

DISPOSICIÓ ADDICIONAL

*Única. Regla de no gasto públic*

L’aplicació i el posterior desplegament d’esta orde no podrà tindre incidència pressupostària, sense perjuí de les possibles convocatòries que puguen resoldre’s d’acord amb la consignació pressupostària que s’establisca en l’exercici corresponent.

DISPOSICIÓ FINAL

*Única. Entrada en vigor*

Esta orde entrarà en vigor l’endemà de publicar-se en el *Diari Oficial de la Generalitat Valenciana*.

ANNEX

*Modificació del preàmbul i dels articles 5, 12, 21, 27, 31, 33, 34, 35, 37, 40, 43, 46, 51, 55, 57 i 58, i incorporació de l’article 17 bis en l’Orde 27/2016, de 25 de novembre, de la Conselleria d’Economia Sostenible, Sectors Productius, Comerç i Treball, per la qual s’establixen les bases reguladores per a la concessió d’ajudes de l’Institut Valencià de Competitivitat Empresarial (IVACE), en matèria d’I+D i innovació empresarial (DOGV 7927, 29.11.2016), modificada amb posterioritat per l’Orde 17/2018, de 23 d’octubre (amb correcció d’errades DOGV 8410, 25.10.2018) i per l’Orde 11/2022, de 13 d’octubre (DOGV 9450, 17.10.2022), les dos de la mateixa conselleria*

*U.*

Es modifica el preàmbul en els seus paràgrafs tercer i sèptim, que queden redactats, respectivament, tal com seguix:

«Les mesures proposades per l’IVACE es mantindran per als pròxims exercicis de manera alineada amb les prioritats previstes en l’Estratègia d’especialització intel·ligent de la Comunitat Valenciana (S3- CV 2021-2027) i del Programa FEDER de la Comunitat Valenciana per al període 2021-2027 en la prioritat d’inversió (P1A Transició digital i intel·ligent) i en els àmbits d’actuació previstos en l’objectiu polític 1 «Una Europa més competitiva i intel·ligent», a través dels següents objectius específics i les respectives actuacions: objectiu específic 1.1 «Desenrotllament i millora de les capacitats d’investigació i innovació i la implantació de tecnologies avançades»: actuació 1.1.7. Projectes d’I+D desenrotllats per centres tecnològics (CT) en col·laboració amb empreses, actuació 1.1.8. Projectes d’I+D empresarial, i actuació 11.9. Projectes d’innovació per a la competitivitat empresarial. Objectiu específic 1.2. «Aprofitament dels avantatges de la digitalització per als ciutadans, les empreses, les organitzacions d’investigació i les administracions públiques»: actuació 1.2.3. Projectes de digitalització empresarial.

Així mateix, seran aplicables a les ajudes previstes en la present orde tant el document «Criteris i procediments de selecció d’operacions» (CPSO) del Programa FEDER Comunitat Valenciana (2021-2027), com l’Orde HFP/1414/2023, de 27 de desembre, per la qual s’aproven les normes sobre els gastos subvencionables dels programes finançats pel Fons Europeu de Desenrotllament Regional i el Fons de Transició Justa per al període 2021- 2027.»

«La concessió de les ajudes per a les actuacions de projectes d’I+D de pime (PIDI-CV) i de projectes d’I+D en cooperació (PIDCOP-CV) s’acollirà als articles 25 i 28 del Reglament (UE) núm. 651/2014, de la Comissió, de 17 de juny de 2014, pel qual es declaren determinades categories d’ajuda compatibles amb el mercat interior en aplicació dels articles 107 i 108 del Tractat (DOUE L 187/1, 26.06.2014), modificat pel Reglament (UE) 2017/1084, de la Comissió, de 14 de juny de 2017 (DOUE L 156, 20.06.2017); pel Reglament (UE) núm. 2020/972, de la Comissió, de 2 de juliol de 2020 (DOUE L 215, 07.07.2020); pel Reglament (UE) núm. 2021/452, de la Comissió, de 15 de març de 2021 (DOUE L 89, 16.03.2021); pel Reglament (UE) núm. 2021/1237, de la Comissió, de 23 de juliol de 2021 (DOUE L 270, 29.07.2021); pel Reglament (UE) núm. 2023/917, de la Comissió, de 4 de maig de 2023 (DOUE L 119, 5.5.2023), i pel Reglament (UE) núm. 2023/1315, de la Comissió, de 23 de juny de 2023 (DOUE L 167, 30.6.2023), d’ara en avant RGEC, amb les seues modificacions posteriors o norma que el substituïsca; s’acollirà a l’article 22 del mateix reglament per a l’actuació de projectes de creació d’empreses de base tecnològica (CREATEC-CV). La concessió de les ajudes de l’actuació de projectes d’innovació de pime (INNOVA-CV), de la de projectes de preparació de propostes per a convocatòries H2020 (HORITZÓ-CV), de la de projectes de certificació d’I+D+i (CERTIFICA-CV) i de la de projectes de digitalització de pime (DIGITALITZA-CV) s’acollirà al Reglament (UE) 2023/2831, de la Comissió, de 13 de desembre de 2023, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  (YWAX-Y-6619-87330).»

*Dos*

Es modifica l’article 5, Sol·licituds, punt 5, en els apartats a i f, que queden redactats, respectivament, tal com seguix:

«a) La sol·licitud contindrà la possibilitat de denegar l’autorització a l’IVACE per a obtindre l’acreditació del compliment dels requisits necessaris per a la percepció de les ajudes a través de la Plataforma Autonòmica d’Interoperabilitat de la Generalitat Valenciana (PAI) o de qualsevol altra plataforma. Així mateix, la sol·licitud contindrà les declaracions responsables que acrediten que el beneficiari complix els requisits de la convocatòria i les bases reguladores.»

«f) En els projectes presentats a les actuacions d’innovació de pime (INNOVA-CV), de projectes de preparació de propostes per a convocatòries H2020 (HORITZÓ-CV), de projectes de certificació d’I+D+i (CERTIFICA-CV) i de digitalització de pime (DIGITALITZA-CV), la sol·licitant de l’ajuda haurà de presentar una declaració responsable referent a totes les ajudes *de minimis*  que li hagueren concedit en els tres anys anteriors subjectes al Reglament (UE) núm. 1408/2013, de la Comissió, de 25 d’abril de 2013, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  en el sector agrícola (DO L 352, 24.12.2013), al Reglament (UE) núm. 717/2014, de la Comissió, de 27 de juny de 2014, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  en el sector de la pesca i de l’aqüicultura (DO L 190, 28.06.2014); al Reglament (UE) 2023/2831, de la Comissió, de 13 de desembre, relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*, o a altres reglaments *de minimis*.»

*Tres*

L’article 12. Acumulació d’ajudes, punts 2 i 4, queden redactats tal com seguix:

«2. Les ajudes subjectes al règim *de minimis*  podran acumular-se amb altres ajudes subjectes als següents reglaments dels règims *de minimis*, sempre que es tracte d’ajudes per a costos subvencionables diferents dels del projecte presentat davant de l’IVACE:

– Al [Reglament (UE) 2023/2832, de la Comissió, de 13 de desembre de 2023,](https://noticias.juridicas.com/base_datos/Privado/821451-regl-2023-2832-ue-de-13-dic-aplicacion-de-los-articulos-107-y-108-del-tratado.html)  relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  concedides a empreses que presten servicis d’interés econòmic general (DO L 2023/2831, 15.12.2023).

– [Reglament (UE) núm. 1408/2013, de la Comissió, de 18 de desembre de 2013,](https://noticias.juridicas.com/base_datos/Admin/519378-regl-no-1408-2013-de-18-de-diciembre-relativo-a-la-aplicacion-de-los-art.html) relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  en el sector agrícola (DO L 352, de 24.12.2013) i al [Reglament (UE) núm.](https://noticias.juridicas.com/base_datos/Admin/532408-regl-717-2014-ue-de-27-jun-aplicacion-de-los-articulos-107-y-108-del-tratado.html)[717/2014, de la Comissió, de 27 de juny de 2014](https://noticias.juridicas.com/base_datos/Admin/532408-regl-717-2014-ue-de-27-jun-aplicacion-de-los-articulos-107-y-108-del-tratado.html), relatiu a l’aplicació dels articles 107 i 108 del Tractat de funcionament de la Unió Europea a les ajudes *de minimis*  en el sector de la pesca i de l’aqüicultura (DO L 190, de 28.6.2014), fins al límit màxim de 300.000 euros durant qualsevol període de tres anys.

– Les ajudes *de minimis*  concedides en virtut de la present orde podran acumular-se amb altres ajudes estatals en relació amb els mateixos gastos subvencionables i amb ajudes estatals per a la mateixa mesura de finançament de risc si esta acumulació no excedix la intensitat d’ajuda o l’import d’ajuda més elevat que corresponga fixat en les circumstàncies concretes de cada cas per un reglament d’exempció per categories o una decisió adoptats per la Comissió. Les ajudes *de minimis*  que no es concedisquen per a costos subvencionables específics ni puguen atribuir-se a costos subvencionables específics poden acumular-se amb ajudes estatals concedides en virtut d’un reglament d’exempció per categories o una decisió adoptats per la Comissió.»

«4. En el que no està previst en els apartats anteriors s’observaran les regles d’acumulació arreplegades en l’article 8 del Reglament (UE) número 651/2014, de la Comissió, de 17 de juny de 2014, pel qual es declaren determinades categories d’ajudes compatibles amb el mercat interior en aplicació dels articles 107 i 108 del Tractat de funcionament de la Unió Europea (DOUE L 187/1, 26.06.2014), modificat pel Reglament (UE) 2017/1084, de la Comissió, de 14 de juny de 2017 (DOUE L 156, 20.06.2017); pel Reglament (UE) núm. 2020/972, de la Comissió, de 2 de juliol de 2020 (DOUE L 215, 07.07.2020); pel Reglament (UE) núm. 2021/45, de la Comissió, de 15 de març de 2021 (DOUE L 89, 16.03.2021); pel Reglament (UE) núm. 2021/1237, de la Comissió, de 23 de juliol de 2021 (DOUE L 270, 29.07.2021), pel Reglament (UE) núm. 2023/917, de la Comissió, de 4 de maig de 2023 (DOUE L 119, 5.5.2023), i pel Reglament (UE) núm. 2023/1315, de la Comissió, de 23 de juny de 2023 (DOUE L 167, 30.6.2023), amb les seues modificacions posteriors o norma que el substituïsca.»

*Quatre*

En els articles següents: article 31, Requisits dels beneficiaris, punt 3, apartat b; article 37, Requisits dels beneficiaris, punt 2, apartat b; article 43, Requisits dels beneficiaris, punt 2, apartat b; i article 55, Requisits dels beneficiaris, punt 3, apartat b, es modifica el text pel següent:

«Les empreses excloses en l’article 1 del Reglament (UE) 2023/2831, de la Comissió, de 13 de desembre de 2023, concretament —i sense perjuí del que s’establix en l’apartat 2 d’esta disposició— les que es dediquen:

a) A la producció primària de productes de la pesca i l’aqüicultura.

b) A la transformació i comercialització de productes de la pesca i l’aqüicultura, quan l’import de l’ajuda es determine en funció del preu o de la quantitat de productes adquirits o comercialitzats.

c) A la producció primària de productes agrícoles.

d) A la transformació i comercialització de productes agrícoles quan es done un dels supòsits previstos en l’art.1.1.d del Reglament (UE) 2023/2831, de la Comissió, de 13 de desembre de 2023, a les ajudes *de minimis*.

e) A activitats relacionades amb l’exportació a tercers països o a estats membres, en concret les ajudes vinculades directament a les quantitats exportades, l’establiment i l’explotació d’una xarxa de distribució o a altres gastos corrents relacionats amb l’activitat exportadora.»

*Cinc*

En els articles següents: article 34. Quantia de les ajudes, punt 2; article 40. Quantia de les ajudes, punt 2; article 46. Quantia de les ajudes, apartat 2; i article 58. Quantia de les ajudes, punt 2, se substituïx el text pel següent:

«L’ajuda està subjecta al règim *de minimis*, la qual cosa suposa que l’import total de les ajudes *de minimis*  que es pot atorgar a una única empresa no podrà superar els 300.000 euros durant el període comprés entre la data de concessió de la subvenció i els tres anys anteriors. En el cas de fusions o adquisicions d’empreses anteriors a la concessió, totes les ajudes *de minimis*  concedides anteriorment a qualsevol de les empreses que es fusionen es tindran en compte per a determinar si la concessió d’una nova ajuda *de minimis*  a la nova empresa o a l’empresa adquirent supera el límit màxim de 300.000 euros en qualsevol període de tres anys. En cas que una empresa se separe en dos o més empreses independents, les ajudes *de minimis*  concedides abans de la separació s’assignaran a l’empresa que se n’haja beneficiat, que serà, en principi, l’empresa que assumisca les activitats per a les quals s’hagen concedit les ajudes *de minimis*. Si esta assignació no fora possible, les ajudes *de minimis*  s’assignaran proporcionalment sobre la base del valor comptable del capital social de les noves empreses en la data efectiva de la separació.»

*Sis*

En l’article 58. Quantia de les ajudes, el punt 1 queda redactat tal com seguix:

«La subvenció consistirà en un percentatge sobre els costos subvencionables, amb una quantia variable en funció de la grandària d’empresa:

– Xicoteta empresa: fins al 45 %

– Mitjana empresa: fins al 35 %»

*Set*

En l’article 31. Requisits de les empreses beneficiàries, el punt 1, apartat c, queda redactat tal com seguix:

«c) INNOVATeiC-CV: hauran de desenrotllar activitats enquadrades en algun dels epígrafs següents de la Classificació nacional d’activitats econòmiques (CNAE 2009), aprovada pel Reial decret 475/2007, de 13 d’abril (BOE núm. 102, de 28 d’abril de 2007):

secció C – divisions 26 a 30;

secció J – CNAE 5821, 5829, 6311, 6312 i divisions 61 a 62,

i comptar amb almenys dos persones com a personal propi que siguen treballadores per compte d’altri o cooperativistes. Per al seu còmput, es considerarà el rebut de liquidació de cotitzacions corresponent al segon mes anterior a la data de sol·licitud de l’ajuda. En el cas de les pimes que acrediten el caràcter d’empresa innovadora d’acord amb la definició de l’article 2.80 del Reglament (UE) núm. 651/2014, i que tinguen una antiguitat inferior a 5 anys en el moment de la sol·licitud de l’ajuda, no s’establix un mínim de personal propi per a poder ser-ne beneficiària.»

*Huit*

L’article 35. Criteris d’avaluació de sol·licituds, en el seu punt 2, apartat d, queda redactat tal com seguix:

«Característiques del sol·licitant. Puntuació màxima del grup: 10 punts.

Seran factors que cal considerar: el caràcter d’empresa innovadora d’acord amb la definició de l’article 2.80 del Reglament (UE) núm. 651/2014, i amb antiguitat inferior a 5 anys en el moment de la sol·licitud de l’ajuda; les mesures relatives a perspectiva de gènere; les mesures en matèria mediambiental i les mesures a favor de persones amb discapacitat o de persones en situació de vulnerabilitat o risc d’exclusió social.»

*Nou*

En els articles 21.2, 27.2, 33.2, 51.2 i 57.2 relatius als gastos subvencionables, s’afig, respectivament, un nou apartat f, f, 5, f i e, que inclou el següent cost subvencionable:

«Cost d’auditoria del compte justificatiu: informe d’auditoria del compte justificatiu de subvenció realitzada per persona auditora del Registre oficial d’auditors de comptes (ROAC).»

*Deu*

S’afig un nou article 17 bis, amb el contingut següent:

«Article 17 bis. Tractament de dades de caràcter personal.

1. La gestió de les subvencions previstes en estes bases comporta el tractament de dades de caràcter personal, i hauran de complir-se les mesures i les garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

2. En el disseny dels formularis de sol·licitud i aportació documental i en les publicacions (en diaris oficials, portal de transparència, etc.) i altres actes administratius hauran de tindre’s en compte els principis de protecció de dades. En concret, les dades personals seran adequades, pertinents i limitades al que siga necessari en relació amb les finalitats per a les quals es tracten.

3. En les convocatòries s’haurà d’incloure la informació que ha de facilitar-se a les persones interessades en relació amb les seues dades de caràcter personal, de conformitat amb el que es preveu en els articles 13 i 14 del Reglament (UE) 2016/679 i l’article 11 de la Llei orgànica 3/2018, de 5 de desembre.

4. Durant tota la gestió de les subvencions es garantirà una seguretat adequada de les dades personals, incloent-hi la protecció contra el tractament no autoritzat o il·lícit i contra la pèrdua, la destrucció o el dany accidental, mitjançant l’aplicació de mesures tècniques o organitzatives apropiades per a aconseguir la integritat i la confidencialitat de les dades.»

  

València, 4 de desembre de 2024

María Ángela Cano García

Consellera d'Innovació, Indústria, Comerç i Turisme


Còpia Permalink ELI